P6_TA(2005)0299

Virkningerne af EU's låneaktiviteter for udviklingslandene *

Europa-Parlamentets beslutning om virkningerne af EU's låneaktiviteter for udviklingslandene (2004/2213(INI))

Europa-Parlamentet,

- der henviser til rapport fra Kommissionen til Rådet og Europa-Parlamentet om Fællesskabernes lånoptagelse og långivning i 2003 (SEK(2004)1073) og det tilknyttede arbejdsdokument fra Kommissionen (SEK(2004)1074),

- der henviser til årsberetning 2004 om EU's udviklingspolitik og bistand til tredjelande (KOM(2004)0536) og det tilknyttede arbejdsdokument fra Kommissionen (SEK(2004)1027),

- der henviser til undersøgelsen "The European Investment Bank and the ACP Countries: An Effective Partnership" fra Commonwealth-sekretariatet,

- der henviser til Den Europæiske Investeringsbanks dokument "Development Impact Assessment Framework of Investment Facility Projects",

- der henviser til de løbende forhandlinger om revision af Den Europæiske Investeringsbanks eksterne udlånsmandat,

- der henviser til den eksterne undersøgelse "The Development Impact of European Investmentbank (EIB) Lending Operations in the Cotonou and ALA Framework [1]" ", som er bestilt af Parlamentets Udviklingsudvalg,"

- der henviser til sin beslutning af 20. januar 2000 om menneskerettighedskrænkelser i forbindelse med Tchad-Cameroun-olieudvindings- og rørledningsprojektet [2],

- der henviser til sin beslutning af 5. februar 2002 om Den Europæiske Investeringsbanks årsberetning for 2000 [3],

- der henviser til sin beslutning af 21. november 2002 om Den Europæiske Investeringsbanks årsberetning for 2001 [4],

- der henviser til sin beslutning af 22. april 2004 om Den Europæiske Investeringsbanks årsberetning for 2002 [5],

- der henviser til resultatet af høringen i Udviklingsudvalget den 18. januar 2005,

- der henviser til forretningsordenens artikel 45,

- der henviser til betænkning fra Udviklingsudvalget (A6-0183/2005),

A. der henviser til, at EIB er verdens største offentlige långiver med et udlånsvolumen på 40mia. EUR.,

B. der henviser til, at EIB opererer i over 100 udviklingslande, i Middelhavsområdet, i landene i Afrika, Vestindien og Stillehavet (AVS-landene), i Latinamerika og i Asien (ALA-regionen) og gennemfører vigtige EU-udviklingsprogrammer i Middelhavsområdet og AVS-landene, men at betingelserne for långivningen til udviklingslande ikke er defineret af et moderne politisk mandat,

C. der henviser til, at EIB i de seneste år har gjort sig store anstrengelser for at opfylde Parlamentets konstruktive forslag,

D. der henviser til, at EIB er i færd med at revidere sin politik for offentlig adgang til oplysninger, som skal tage højde for de krav, der følger af de europæiske institutioners anvendelse af Århus-konventionen om adgang til oplysninger, offentlighedens medvirken og klageadgang på miljøområdet,

E. der henviser til, at EIB handler som en uafhængig bank, der dog er ansvarlig over for sine andelshavere, de 25 EU-medlemsstater,

F. der henviser til, at EIB med hensyn til långivning uden for EU glædeligvis, i sit nye Development Impact Assessment Framework, konkretiserer den støtte til "UNEP Statement by Financial Institutions on Environment and Sustainable Development" og til "Equator Principles", som fremgår af bankens Environmental Statement 2004, i det mindste for projekter under Cotonou-investeringsfaciliteten,

G. der henviser til, at der foreligger særlige risici for långivning i mange udviklingslande, som EIB's ledelse skal kunne imødegå offensivt,

H. der henviser til EU's og det internationale samfunds bestræbelser på med gennemførelsen af millenniumudviklingsmålene endelig at nå et afgørende gennembrud i udviklingspolitikken,

1. takker EIB for dens enestående vilje til dialog og information;

2. glæder sig over, at EIB støtter EU's udviklingspolitiske mål, som fremgår af Cotonou-aftalen og er defineret i overensstemmelse med aftalen om de otte millenniumudviklingsmål, og at EIB stiller som betingelse for långivning, at de støttede projekter er relevante med hensyn til at nå millenniumudviklingsmålene med sin nye Development Impact Assessment Framework for projekter inden for investeringsfaciliteten, men kræver dog, at disse kriterier udvides til at gælde for alle EIB-støttede projekter i udviklingslande;

3. opfordrer EIB til ved evalueringen af sine projekters succes at anvende de af Kommissionen definerede nøgleindikatorer med hensyn til millenniumudviklingsmålene og integrere dem i sit Development Impact Assessment Framework; anbefaler EIB at oprette en uafhængig evalueringsenhed, som kun er ansvarlig over for bestyrelsen, og dermed leve op til multilaterale udviklingsbankers standarder;

4. opfordrer Kommissionen til at integrere EIB og dens projektplanlægning bedre i Kommissionens og medlemsstaternes planlægning i henhold til de forpligtelser, der blev indgået i Barcelona, med henblik på at opnå en bedre koordinering og harmonisering af de udviklingspolitiske initiativer;

5. roser EIB for underskrivelsen af Memorandum of Understanding med Kommissionen og Verdensbanken i maj 2004 og opfordrer EIB til at intensivere koordineringen af mål, kriterier og metoder med European Development Finance Institutions (EDFI) samt deltagelsen i Interact-netværket for at sikre, at anvendelsen af EIB's finansieringer er komplementær i forhold til Kommissionens og medlemsstaternes initiativer;

6. roser EIB's og ti af EDFI-partnernes etablering af European Financing Partners S.A.; opfordrer EIB til at tilstræbe flere projekter med samfinansiering med andre udviklingsfinansieringsinstitutter og særligt at undersøge modeller for risikodeling gennem overtagelse af en First Loss Tranche;

7. anbefaler Kommissionen og EIB at stille forslag til Rådet og Parlamentet om en ny integreret model for og organisation af programmering og ydelse af EU's eksterne støtte i forbindelse med forberedelsen af EU's kommende finansielle overslag og den næste generation af EIB's eksterne mandater; dette forslag bør skabe mulighed for en optimal udnyttelse af potentielle synergieffekter mellem de menneskelige og finansielle ressourcer i Kommissionen, EIB og bilaterale udviklingsagenturer og have til formål at styrke den generelle effektivitet, sammenhæng, gennemsigtighed og synlighed af EU's eksterne støtte, særligt med henblik på at nå millenniumudviklingsmålene;

8. roser EIB for allerede i opfølgningen af projektovervågningen at tage hensyn til ngo'ers og offentlighedens holdninger, men opfordrer den for at øge den lokale deltagelse og accept, til at føre denne konsultation allerede i den fase, hvor bevillingen af lånet (pre-appraisal) bliver undersøgt, og dokumentere resultaterne over for Kommissionen og medlemsstaterne;

9. roser integrationen af Environmental Impact Assessment og Environmental Impact Statement i EIB's projektcyklus, men anbefaler indtrængende, at der i kataloget over dokumenter til brug for bevillingsanalysen tages hensyn til de sociale og beskæftigelsespolitiske konsekvenser af investeringer på en måde, som er overensstemmende med indikatorerne for millenniumudviklingsmålene;

10. opfordrer medlemsstaterne til som bankens ejere at udstyre denne med det nødvendige udviklingspolitiske mandat med hensyn til ALA-regionen for at opnå millenniumudviklingsmålene og tage afstand fra den hidtidige forrang for støtte til udenrigshandelen;

11. opfordrer Rådet til at afsætte flere midler til EIB's aktiviteter i ALA-regionen; forventer af EIB, at den prioriterer de økonomisk svage lande i forbindelse med sit engagement i denne region;

12. anbefaler EIB at udvide sit strategipapir "Funding of Reconstruction and Restoration Projects following Natural Disasters" til regioner uden for EU og tiltrædelseslandene og anbefaler Rådet og Kommissionen at udarbejde et nødhjælpsmandat for EIB, som giver den mulighed for eksempelvis i ALA-regionen at yde en effektiv og regionalfremmende opbygningsstøtte uafhængigt af de kriterier, der i dag er bestemt af støtten til ekstern økonomisk bistand;

13. opfordrer Rådet og Kommissionen til at stille de nødvendige midler til rådighed for at kunne uddele de lånemidler, der er stillet til rådighed af EIB til hjælp til opbygning efter tsunamien efter International Development Agencys kriterier;

14. opfordrer Kommissionen til sammen med EIB at indlede forhandlinger med Den Internationale Valutafund med det formål at skabe mulighed for at finansiere projekter omkring forsyningspligtydelser i den offentlige sektor i udviklingslande for at opnå fremskridt i de offentlige forsyningspligtydelser og dermed skabe grundlaget for investeringer i den private sektor;

15. opfordrer EIB til i højere grad at anvende rentegodtgørelsesinstrumentet, som findes i Cotonouaftalen, for at give forgældede udviklingslande mulighed for at foretage investeringer inden for de offentlige forsyningspligtydelser;

16. opfordrer EIB til at ajourføre sine sektormål for långivningspolitikken over for udviklingslandene, særligt inden for områderne energi, skovbrug, transport samt vand- og affaldsbehandling, og tage højde for sin analyse af årsagerne til, at private investorer trækker sig tilbage;

17. anbefaler, at der oprettes en EIB-budgetpost for videntransfer og teknisk støtte;

18. forventer af EIB, at den på basis af de positive erfaringer med sine første projekter markant styrker sit engagement inden for mikrolån og i denne forbindelse særligt støtter kvinders etablering af erhvervsvirksomhed; opfordrer EIB til i denne forbindelse at følge anbefalingerne fra Consultative Group to Assist the Poor (CGAP), som er udarbejdet i samarbejde med Kommissionen;

19. anmoder EIB om, at lån i større omfang skal gives i lokale valutaer, og at banken undersøger sine muligheder for at støtte lokale valutaer gennem EIB's engagement;

20. opfordrer Kommissionen til allerede i 2005 at gennemføre en undersøgelse af, om der med udstedelse af eurobonds fra EIB på samme måde som med US Treasury Bonds kan fremskaffes store midler, som EIB kan anvende til at øge sit engagement i udviklingspolitiske målsætninger;

21. anmoder EIB om inden for kort tid at udarbejde en undersøgelse af, om der med startfinansiering i euro og andelsejerskab for EIB kan oprettes regionale fonde i Afrika, Asien og Latinamerika, analogt til oprettelsen af en Asian Development Fund, som er foreslået af den japanske regering;

22. forventer, at EIB videreudvikler sine retningslinjer for långivning til den private sektor, som skal bygge på respekt for menneskerettighederne, overholdelse af miljøstandarder og sociale standarder i overensstemmelse med de eksisterende internationale standarder, overholdelse af Den Internationale Arbejdsorganisations arbejdsnormer og eventuelt OECD's retningslinjer for multinationale virksomheder; forventer, at EIB kontrollerer, at disse retningslinjer overholdes;

23. opfordrer EIB til at tilpasse sit Development Impact Assessment Framework of Investment Facility Projects til internationale standarder for udviklingsvurdering og til at lette inddragelsen af kommentarer fra Parlamentet og det internationale civilsamfund i denne revideringsproces;

24. opfordrer særligt EIB til ikke at støtte projekter, som fører til ødelæggelse af naturlige leveområder, bidrager til illegal udnyttelse af naturressourcer, omfatter fremstilling af substanser, som er forbudt eller planlægges forbudt i EU, finansierer opførelse af dæmninger, som ikke opfylder kriterierne fra World Commission on Dams (WCD); appellerer til EIB om at følge anbefalingerne i Verdensbankens "Extractive Industry Reviews" (januar 2004);

25. opfordrer EIB til at sikre, at bankens udlånsaktiviteter i ALA- og AVS-landene følges op af foranstaltninger til at forbedre lånenes miljømæssige bæredygtighed, bl.a. ved:

- at finansiere projekter i alle de fire EIB-kategorier for "miljø", herunder især projekter til beskyttelse af det naturlige miljø;

- at vurdere alle vandkraftprojekter tidligt i projektet i forhold til retningslinjerne fra WCD;

- i overensstemmelse med millenniumudviklingsmålene at øge udlånene inden for vandsektoren fra de nuværende 3% i AVS-lande og 8% i ALA-lande til mindst 20 % af bankens regionale udlånsportefølje, særligt ved at låne til lokale virksomheder til bæredygtige mikroprojekter;

- at øge udlånene til vedvarende energiprojekter i AVS- og ALA-landene som en afspejling af EIB's generelle målsætning om at nå et udlån på 15% til vedvarende energiformer af den samlede energiportefølje i 2006 og 50 % i 2010;

26. opfordrer Kommissionen til at støtte et øget udlån fra EIB til miljøprojekter i ALA- og AVS-landene ved at give rentegodtgørelse på 3%, som det praktiseres med succes inden for Meda-foranstaltningerne, og ved at give rentegodtgørelse på 5% for nye energiprojekter med vedvarende energikilder;

27. anmoder EIB om, at den træffer effektive foranstaltninger mod korruption og hvidvaskning af penge og i forbindelse med en generel antikorruptionspolitik forpligter sig til kun at støtte kontrakter, som er et resultat af en åben og gennemsigtig forhandlingsproces, samt forpligter EIB-kunder i udviklingslande til at dokumentere, at de råder over passende interne revisionssystemer til at afsløre bestikkelse og korruption; anmoder EIB om at undersøge alle beskyldninger om korruption og overdrage dem til de ansvarlige rets-myndigheder samt at anvende passende sanktioner over for de skyldige;

28. opfordrer EIB til at videreudvikle sin afdeling Inspectorate General til en uafhængig klagemekanisme, som man kan henvende sig til med hensyn til samtlige kriterier for projektbevilling og uden at skulle gå via den europæiske ombudsmand, og som således også er åben for de personer, der er berørt af EIB-støttede projekter i udviklingslandene, og ikke kun for EU-borgere;

29. opfordrer EIB til at anvende en mindre konservativ risikostyring ved tildeling af lån i udviklingslande, hvilket den kunne sikre ved at lade overskud fra projekter finansieret med de udviklingsmidler, som medlemsstaterne stiller til rådighed, indgå i en risikofond for at kunne finansiere flere projekter med meget stor risiko; opfordrer EIB til at anvende instrumentet om efterstillede trancher i forbindelse med samfinansierede projekter med øget risiko;

30. opfordrer EIB til med hensyn til gennemsigtigheden af de støttede projekter at bringe sine aktiviteter på linje med International Finance Corporation;

31. opfordrer EIB til at opbygge en direkte lokal repræsentation for at yde bedst mulig støtte til små og mellemstore virksomheder og til dette formål fremover fuldt ud at udnytte de ressourcer, der står til dens rådighed til forvaltning af investeringsfaciliteten, samt desuden at overveje at organisere formidlingen af lån til denne kundekreds via institutioner, som er dannet af ekstern sagkundskab og fungerer som clearing house, så låntagerne i risikokapitalsegmentet i overensstemmelse med det egentlige formål med en investeringsbank i højere grad kan få gavn af bankens gunstige betingelser, og samtidig til at udvikle en særskilt kreditpost til støtte af den lokale private banksektor;

32. anbefaler, at der indledes en løbende dialog mellem Parlamentets Udviklingsudvalg og EIB;

33. opfordrer Kommissionen til en gang årligt at aflægge rapport til Parlamentet og Rådet om resultaterne af de programmer med hensyn til millenniumudviklingsmålene, som er gennemført i samarbejde med EIB;

34. opfordrer Kommissionen til inden september 2005 at forelægge Parlamentet en rapport om status i forhandlingerne om revision af Den Europæiske Investeringsbanks eksterne udlånsmandat;

35. opfordrer Kommissionen til inden udgangen af 2005 at udarbejde en undersøgelse af de finansielle, politiske og juridiske muligheder for at styrke EIB's udviklingsmandat og låneaktiviteter ved at oprette en særskilt lånefacilitet som en særlig enhed under EIB-gruppen, under behørig hensyntagen til nødvendigheden af at opretholde EIB-gruppens AAA-kreditrating;

36. opfordrer Rådet og Kommissionen til at støtte Parlamentets krav over for EIB;

37. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter, Den Europæiske Investeringsbank, AVS-EU-Rådet, De Forenede Nationer og Verdensbanken.

[1] Projekt nr. EP/ExPol/B/2004/09/06.

[2] EFT C 304 af 24.10.2000, s. 211.

[3] EFT C 284 E af 21.11.2002, s. 111.

[4] EUT C 25 E af 29.1.2004, s. 390.

[5] EUT C 104 E af 30.4.2004, s. 1019.

--------------------------------------------------